Adenski zaliv
Adenski zaliv (arap. خليج عدن) je zaliv koji se nalazi u Arapskom moru, između Jemena na južnoj obali Arapskog poluostrva i Somalije na rogu Afrike. Na sjeverozapadu je zaliv povezan s Crvenim morem kroz Bab el-Mandeb prolaz širok oko 32 km. Kroz historiju Adenski zaliv je poznat kao "Berberski zaliv", nazvan po drevnom somalijskom lučkom gradu Berberi na južnoj strani zaliva. Međutim, kako je jemenski grad Aden, na obali zaliva, rastao tokom ere kolonizacije naziv "Adenski zaliv" se popularizirao. Adenski zaliv je vrlo važan plovni put iz Sueskog kanala, koji povezuje Sredozemno more i Arapsko more sa Indijskim okeanom i njime prođe oko 21.000 brodova godišnje.